recursal/SuperWikiNEXT-32B huggingface dataset:
**אוסקר ונדט** (בשוודית: **Oscar Wendt**, נולד ב-24 באוקטובר 1985 בגטבורג שבשוודיה) הוא כדורגלן שוודי המשחק בגטבורג ובנבחרת שוודיה בעמדת המגן השמאלי.

קריירת מועדונים
---------------

ונדט הצטרף לגטבורג השוודית בשנת 2003, שם שיחק בהצלחה רבה בעמדת המגן השמאלי, וערך 36 הופעות ליגה. בפגרת החורף של עונת 2005/06 נמכר לפ.צ. קופנהגן הדנית תמורת שישה מיליון כתר דני. בשנתיים הראשונות של ונדט בקופנהגן הוא נלחם על מקומו בהרכב ופתח במשחקים רבים על הספסל, כאשר הוא מהווה גיבוי לנורווגי אנדרה ברגדולמו ולאחר מכן לדני ניקלאס ינסן. עם זאת, בעונה הראשונה שלו במועדון, 2006/07, היה ונדט שותף לזכייה של הקבוצה באליפות, והצטיין במשחק ליגת האלופות בו ניצחה קופנהגן 1–3 את סלטיק, כאשר שיחק במקומו של ברגדולמו הפצוע. לאחר משחק זה, נבחר ונדט לנבחרת המחזור של ליגת האלופות מטעם יורוספורט. בעונת 2008/09 זכה ונדט עם קופנהגן בדאבל, כאשר בעונה זו הופך לשחקן הרכב קבוע. בשתי העונות הבאות זכה ונדט עם קופנהגן בשתי אליפויות נוספות. בקיץ 2011, לאחר שזכה בארבע אליפויות עם קופנהגן וצבר במדיה 138 הופעות ליגה, עזב ונדט את המועדון וחתם בבורוסיה מנשנגלדבך בהעברה חופשית.

בעונתו הראשונה בבורוסיה מנשנגלדבך, 2011/12, ונדט ערך 14 הופעות ליגה בלבד, וקבוצתו סיימה את העונה במקום הרביעי בבונדסליגה. גם בשתי העונות הבאות, ונדט פתח בעיקר על הספסל, ונחשב לשחקן רוטציה. הפריצה הגדולה של ונדט בקבוצה הייתה בעונת 2014/15, אז ערך 26 הופעות ליגה ו-38 הופעות בסך הכל בכל המפעלים. ונדט היה בעונה זו חלק מההגנה השנייה בטיבה בליגה, שסיימה במקום השלישי לאחר שספגה 26 שערים בלבד, בצוותא עם טוני יאנטשקה, אלברו דומינגס, פביאן ג'ונסון ויוליאן קורב. בעונת 2015/16 קורב ביסס את מעמדו בקבוצה, וערך 30 הופעות ליגה, וגלדבאך אמנם סיימה במקום הרביעי, אך כמעט והכפילה את כמות הספיגות לחמישים. ונדט היה שותף גם לקמפיין של בורוסיה מנשנגלדבך בליגת האלופות בעונה זו, בו סיימה הקבוצה את שלב הבתים במקום האחרון, והודחה מאירופה.

ב-23 במאי 2022 חזר לגטבורג בה חתם לשנה וחצי.

קריירה בינלאומית
----------------

ונדט שיחק בכל הנבחרות הצעירות של שוודיה, וערך את הופעת הבכורה בנבחרת שוודיה הבוגרת בתיקו 0-0 מול נבחרת אלבניה במסגרת מוקדמות מונדיאל 2010. ונדט ושוודיה לא העפילו למונדיאל 2010 עצמו, וגם לא למונדיאל 2014. ונדט המשיך לערוך הופעות בנבחרת שוודיה בהמשך, אך לא נכלל בסגלים ליורו 2012 ויורו 2016, אליהם העפילה שוודיה. במרץ 2017 הודיע על פרישה מהנבחרת.

תארים
-----

עם פ.צ. קופנהגן:

* אליפות ליגת העל הדנית (4): 2006/07, 2008/09, 2009/10, 2010/11
* הגביע הדני: 2008/09

קישורים חיצוניים
----------------

ויקישיתוף מדיה וקבצים בנושא **אוסקר ונדט** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  Oscar Wendt slutar i landslaget — svenskfotboll.se, www2.svenskfotboll.se
**פאנל לניהול אחסון אתרים** הוא ממשק ניהול אינטרנטי שמסופק על ידי חברות אחסון אתרים, והוא מאפשר למשתמש, הלקוח של חברת האחסון, שליטה ובקרה על אתרי האינטרנט המאוחסנים בשרת.

משתמשים בפאנל הניהול כדי לנהל על גבי שרת האחסון קבצים, בסיסי נתונים, חשבונות דואר אלקטרוני, התקנות ועדכוני תוכנה בשרת, ופעולות שליטה ובקרה נוספות.

פעולות נפוצות
-------------

בנוסף לפעולות נוספות, רוב הפאנלים תומכים בכל או ברוב הפעולות הבאות:

* ניהול תצורה של Domain Name System.
* גישה ללוגים של השרת.
* סטטיסטיקות שונות כגון נפח ותעבורה.
* ניהול חשבונות דואר אלקטרוני.
* ניהול חשבונות FTP.
* ניהול מסדי נתונים.
* סטטיסטיקת המבקרים באתר.
* מנהל קבצים מבוסס אינטרנט.
* ממשק שורת פקודה.
* שליטה על גרסאות תוכנה, למשל פאנלים מסוימים מאפשרים לבחור בין גרסאות שונות של PHP, MySQL וכולי
* ניהול חוכרי משנה.
* התקנה אוטומטית של שירותים כמו מערכות פורומים, בלוגים, מערכות מסחר אלקטרוני ועוד.

פאנלים נפוצים
-------------

פאנלים נפוצים הם: cPanel‏,IspManager‏, Plesk‏, DirectAdmin‏, SysCP ו-Baifox.

יש חברות אחסון גדולות, דוגמת Godaddy שמספקות ללקוחותיהן פאנל ניהול מפיתוח עצמי, ולעומתן חברות אחסון רבות נותנות ללקוחותיהן פאנל ניהול קיים, דוגמת אלו שהוזכרו למעלה. יש חברות אחסון המאפשרות ללקוח לבחור בין מספר פאנלים - בדרך כלל בין פאנל ניהול ממשפחת הקוד הפתוח דוגמת Webmin, ובין פאנל ניהול קנייני, דוגמת cPanel או Plesk, כאשר יש הבדל במחיר; לקוח הבוחר בפאנל הקנייני משלם יותר.

ראו גם
------

* אחסון אתרים

קישורים חיצוניים
----------------

* השוואה בין פאנלי ניהול שונים בוויקיפדיה האנגלית
**קוליברי לבן-זקן** (שם מדעי: *Phaethornis hispidus*) הוא מין של עוף ממשפחת הקוליבריים החי באמריקה הדרומית. הקוליברי תואר בידי החוקר ג'ון גולד ב-1846.

מאפיינים
--------

אורכו של הקוליברי לבן הזקן 13 עד 14 סנטימטרים ומשקלו 4 עד 6 גרמים. הקוליברי לבן הזקן בעל נוצות בצבע חום ובמרכז הצוואר יש פס בצבע לבן שנראה כמו זקן וזה מקור שמו. הנקבה דומה לזכר אך בעלת כנפיים קצרות יותר. הקוליברי לבן הזקן חי ביערות הגשם של אמריקה הטרופית במדינות בוליביה, ברזיל, קולומביה, אקוודור, פרו וונצואלה אך גם בסראדו וניזון כמו שאר הקוליבריים מצוף פרחים וגם מפרוקי-רגליים קטנים. עונת הרבייה של הקוליברי לבן הזקן לא קבועה והנקבה בונה קן בצורת חרוט בו היא מטילה 2 ביצים. מצב השימור של הקוליברי לבן הזקן על פי הרשימה האדומה של IUCN הוא ללא חשש עקב טווח תפוצה נרחב ונוכחתו באזורים מוגנים רבים.

קישורים חיצוניים
----------------

ויקישיתוף מדיה וקבצים בנושא **קוליברי לבן-זקן** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ITIS
* NCBI
* GBIF
 |

הערות שוליים
------------

1. ↑  קוליברי לבן-זקן באתר הרשימה האדומה של IUCN
**קוליברי ציצת-תיל** (שם מדעי: ***Discosura popelairii***) הוא מין של עוף טרפי קטן ממשפחת הקוליבריים החי ביערות הגשם הטרופיים של קולומביה, אקוודור ופרו, למדרונות הרי האנדים בגבהים 500-1,500 מטר.

מאפיינים
--------

מין זה הוא מהקטנים שבקוליבריים ומהעופות בכלל: הוא מגיע לאורך 10.5—12 ס"מ בזכרים ו-6.5—7.5 ס"מ בנקבות ומשקלו הממוצע הוא רק שתיים וחצי גרם. זכרי הקוליברי בעלי נוצות מפוארות בצבע ירוק עם ראש ירוק המוקף נוצות יוצרות ציצה ירוקה-כהה גבוהה המזכירה חוט תיל עומד. החזה כחול והבטן ורדרדה בהירה. קצוות הכנפיים סגולות, הגב כחול ומעליו עובר פס לבן. הרגליים בעלות נוצות אדומות והזנב ארוך וכחול עם זוג ציצות ארוכות בולטות. מקור הקוליברי קצר יחסית. לעומת הזכרים הנקבות בעלות נוצות קצרות יותר ומפוארות פחות.

קוליברים קטנים אלה פעלתנים ביותר ומבקרים כל יום במאות פרחים (בעיקר של הסוג *Inga*) במטה לינוק צוף או שהם יצודו חרקים למאכל. בעונת הרבייה קוליברי אלה מושכים נקבות עם נוצותיהם הראוותניות ועם נפנוף זנבותיהם הגדולים. כמו מרבית העופות הקוליברים הם מונוגמים.

קישורים חיצוניים
----------------

ויקישיתוף מדיה וקבצים בנושא **קוליברי ציצת-תיל** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

הערות שוליים
------------

1. ↑  קוליברי ציצת-תיל באתר הרשימה האדומה של IUCN
**קוליברי צפוני** (שם מדעי: *Selasphorus rufus*) הוא מין עוף ממשפחת הקוליבריים החי במערב אמריקה הצפונית והוא נודד בכל שנה מעל 3,200 ק"מ אלסקה וקנדה ודרומה למקסיקו.

מין זה תואר לראשונה ב-1788 בידי החוקר יוהאן פרידריך גמלין ואין לו תת-מינים מוכרים.

מאפיינים
--------

הקוליברי הוא עוף קטן מאוד באורך של 7 עד 9 ס"מ ולעיתים נדירות גם 11 ס"מ ומשקל של 2 עד 5 גרם, כשהנקבה גדולה במעט מהזכר. לעיתים מבלבלים בין קוליברי זה לקוליברי אלן (*Selasphorus sasin*).

לזכר הקוליברי חזה לבן, פנים אדמוניות, כיפה אפורה-אדמונית וסנטר וחזה עטורי סינר כתום-אדום. הכנפיים והזנב אפורים כהים והקצוות לבנים והרגליים והמקור שחורים. לנקבות נוצות ירוקות-לבנות, כשהבטן וחלק מהחזה כתומים ערמוניים והזנב והכנפיים כהים.

הקוליברי ניזון מצוף פרחים נמוכים בעלי בסיס קצר והוא מלקט גם חרקים. הקוליברי בעל חילוף חומרים כה מהיר שהוא חייב לאכול תוך שעות בודדות כדי שלא לרעוב למוות. למרות זאת הקוליברי נודד דרך הרי הרוקי בכל שנה ממאי עד לספטמבר כדי להספיק לינוק צוף מפרחי הבר באזור והוא יכול להישאר במשך כל הקיץ באזור אחד, בו קבוצה של קוליברים ישתלטו על מקומות האכילה באגרסיביות. בחורף הם נודדים דרומה עד לגררו שבמקסיקו לאחר מעוף של 2,000 ק"מ במסלול יבשתי. זהו הישג מדהים לעוף שמשקלו רק 5 גרמים.

הקוליברי נתון כיום בסיכון עקב ירידה גבוהה של יבול החרקים, עליהם הוא מתבסס כדי להשיג אנרגיות בחורף. כמו כן מספר פרחים אותם הוא מבקר החלו לפרוח מוקדם יותר מהעת, בה הוא מבקר בהם מה שגורם לו להגיע מאוחר מדי מכדי לינוק מצופם.

קישורים חיצוניים
----------------

ויקישיתוף מדיה וקבצים בנושא **קוליברי צפוני** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ARKive
* ITIS
* NCBI
* GBIF
* IBC
 |

* קוליברי צפוני באתר דיסקוס הגליל

הערות שוליים
------------

1. ↑  קוליברי צפוני באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007556317305171

 |
**קולין ארתור ג'פרי אודונהיו** (באנגלית: **Colin O'Donoghue**; נולד ב-26 בינואר 1981) הוא שחקן ומוזיקאי אירי. מוכר בעיקר בשל תפקידו כקפטן קיליאן "הוק" ג'ונס בסדרת הטלוויזיה "עד עצם היום הזה". הוא הופיע ב-2011 בסרט האימה "הפולחן(אנ')" ככומר טירון ששמו מייקל קובאק.

ביוגרפיה
--------

קולין אודונהיו, בנם של קון ומארי אודונהיו, נולד וגדל בדרוהדה, מחוז לאות' שבאירלנד למשפחה קתולית. הוא למד בבית ספר מקומי ולאחר מכן בבית ספר למשחק בדבלין. בגיל 17 נסע לפריז למשך חודש כדי ללמוד צרפתית.

קריירה
------

הקריירה המוקדמת שלו התפצלה בעיקר בין תיאטרון לעבודה בטלוויזיה באירלנד ובבריטניה. ב-2003 זכה בסרט האירי ובפרס הטלוויזיה "הכישרון החדש הטוב ביותר" עבור תפקידו כנורמן ב"הביתה לחג המולד".

בשנת 2009 הופיע בתור הדוכס פיליפ בסדרת הטלוויזיה "שושלת טיודור". הוא עשה את הסרט ההוליוודי הראשון שלו לצד אנתוני הופקינס ב-2011, סרט מותחן אימה ושמו "הפולחן." הוא עשה את סרטון האודישן עבור הסרט באולפן ביתי של חברו ושלח אותו לארצות הברית.

הוא מנגן בגיטרה ושר בלהקה שנקראת The Enemies - הוקמה ב-2003 באירלנד.

בשנת 2012 לוהק אודונהיו כקפטן הוק/קיליאן ג'ונס בעונה השנייה של הסדרה המצליחה "עד עצם היום הזה" ומשחק בסדרה כבר כשש עונות (מעונה 2–7). ב-2014 לוהק לדמות הראשית בסרט "The Dust Storm", בתור מוזיקאי שנקרא "ברנן".

כריסטינה פרי כתבה את השיר "The Words" שהקדישה אותו לאופיו של דמותו של קולין, קפטן הוק ב"עד עצם היום הזה".

אודונהיו היה חלק מהלהקה אירית בה חמשת נגנים, "The Enemies" אשר הוקמה בשנת 2003 על ידי אודונהיו וידיד קרוב, רונאן מקווילאן. אף על פי שהלהקה לא הייתה חתומה, היא הוזמנה על ידי ג'נרל מוטורס להקליט להם שירים עבור מסע הפרסום שלהם. בחודש מאי 2013, קולין הודיע כי בכוונתו לעזוב את הלהקה בשל לוח הזמנים של הצילומים של עד עצם היום הזה.

על תפקידו ב"הביתה לחג המולד", הוענק לו הפרס "הכישרון החדש הטוב ביותר" בטקס פרסי הקולנוע והטלוויזיה האירי, שנערך ב-1 בנובמבר 2003.

חיים אישיים
-----------

לאודונהיו ולאשתו הלן, מורה בבית ספר היסודי, יש ילד בשם איוון ג'יימס. ב-14 במאי 2017 נולדה לזוג בת בשם מילי.

פילמוגרפיה
----------

* Call Girl - 2007
* 2006 - 24/7
* 2009 - The Euthanizer
* 2011 - הפולחן
* Storage 24 - 2012
* The Dust Storm - 2015
* Carrie Pilby - 2016
* 2022 - מזל (דיבוב)

**תוכניות טלוויזיה**

* Rebel Heart - 2001
* Home for Christmas - 2002
* Love Is the Drug - 2004
* Proof - 2005
* Fair City - 2008
* The Clinic - 2006-08
* 2009 - שושלת טיודור
* Wild Decembers - 2009
* Identity - 2011
* 2012-2018 עד עצם היום הזה
* דולי פרטון: מיתרי הלב (2019)
* הצוות המובחר (2020)

**וידאו-קליפים**

* "The Words" - כריסטינה פרי

קישורים חיצוניים
----------------

ויקישיתוף מדיה וקבצים בנושא **קולין אודונהיו** בוויקישיתוף
* אתר האינטרנט הרשמי של קולין אודונהיו
* קולין אודונהיו, ברשת החברתית פייסבוק

* קולין אודונהיו, ברשת החברתית טוויטר

* קולין אודונהיו, ברשת החברתית אינסטגרם

* קולין אודונהיו, במסד הנתונים הקולנועיים IMDb (באנגלית)

* קולין אודונהיו, באתר AllMovie (באנגלית)

* קולין אודונהיו, במסד הנתונים הקולנועיים KinoPoisk (ברוסית)

* קולין אודונהיו, באתר MusicBrainz (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 11056736
* GND: 1075059739
* ISNI: 0000 0001 1971 8985
* LCCN: no2011081302
* MusicBrainz: 4ba556d3-6d6c-4bb1-b407-e6d1b09af1cc
* NTA: 333999916
* SUDOC: 158758900
* VIAF: 170665157
* WorldCat: lccn-no2011081302

 |
**עושה הנפלאות** (באנגלית: **Wonder Man**) הוא סרט מוזיקלי אמריקאי עם דני קיי ווירג'יניה מאיו בתפקידים הראשיים.

התסריט מבוסס על סיפור קצר של ארתור שיקמן (אנ') ובבסיסו שני אחים תאומים שאחד מהם נרצח ומופיע כל הזמן כרוח רפאים.

דני קיי משחק תפקיד כפול של האח החי ושל רוח האח המת. זה דורש אפקטים רבים ואכן הסרט זכה בפרס אוסקר לאפקטים הטובים ביותר.

הסרט היה מועמד לפרס אוסקר לשיר המקורי הטוב ביותר, פרס אוסקר לפסקול המקורי הטוב ביותר ופרס אוסקר למיקס הסאונד הטוב ביותר.

תקציר העלילה
------------

האחים דינג'ל (דני קיי) הם תאומים זהים, דומים בחיצוניותם אך שונים לגמרי באופיים. באסטר דינג'ל הוא טיפוס מוחצן ורודף נשים המופיע מידי ערב במועדון "פליקן". הוא מופיע עם הרקדנית מידג' מלון (ורה-אלן) והם מאורסים.

אדווין דינג'ל הוא אדם מלומד, בוגר אוניברסיטת פרינסטון שמבלה שעות רבות בספרייה והספרנית אלן (וירג'יניה מאיו) מאוהבת בו.

במועדון "הפליקן" מבקר גם הפושע "עשרת אלפים" ג'קסון (ג'יימס קוקרן). הוא חשוד ברצח רקדנית מהמועדון ובאסטר דינג'ל שהיה נוכח באירוע עומד להעיד נגדו במשפט. ג'קסון שולח שניים מאנשיו שחוטפים אותו, מהממים אותו במכה בעורף ומשליכים אותו למותו באגם בפארק פרוספקט בברוקלין.

רוחו של באסטר מושכת את אדווין לפארק שם הוא "נפגש" עם אחיו ומדבר איתו והשוטרים והמבלים בפארק חושבים שהוא יצא מדעתו כי רק הוא רואה ושומע אותו. גם בכל המעדנייה שמידט (ס.ז. סאקאל) חושב כך ומסלק אותו מהחנות.

אדווין מגיע למועדון וכולם וכולם מקבלים אותו בשמחה. המנהל מונטי (דונלד וודס) מורה לו לעלות לבמה ולהופיע ואדווין הנבוך קורא לאחיו המת שייכנס לגופו כדי שיוכל להופיע. לבסוף "מגיע" בסטר ואדווין מבצע את השיר עיניים שחורות (אנ') כשלידו פרחים באגרטל שגורמים לו להתעטש כל הזמן לצחוקיו של הקהל.

עוזריו של ג'קסון מדווחים לו כי חיסלו את באסטר אך להפתעתו הוא רואה אותה בהופעה במועדון ושולח אותם לחסל אותו שוב. ביניתיים תופסים אותו אנשי התובע המחוזי ומביאים אותו לחקירה בפני התובע המחוזי או'בראיין. (אוטו קרוגר). אדווין לא יודע דבר והתובע שעומד לצאת מדעתו, זורק אותו ממשרדו.

אדווין בורל לדירתה של אלן אבל הפושעים אחריו, לאחר שנודע לו שהתובע המחוזי נמצא בבית האופרה הוא בורח לשם ומופיע כזמר אופרה. לבסוף מוזעקים שוטרים ועוצרים את ג'קסון ואנשיו.

מידג' שחיכתה לבאסטר/אדווין לטקס הנישואים, מתייאשת מאי הגעתו ומסכימה להצעתו של מונטי לנישואים. בעיתון מופיעה מודעה גדולה עם צילומים של מונטי ומידג', אדווין ואלן. לאחר החתונה מתייחדים אדווין ואלן ורוחו של באסטר מופיעה שוב בחדרם...

צוות השחקנים
------------

| שם השחקן/ית | שם הדמות | הערות |
| --- | --- | --- |
| דני קיי | אדווין דינג'ל, באסטר דינג'ל | אחים תאומים |
| וירג'יניה מאיו | אלן שנלי | ספרנית |
| ורה-אלן | מידג' מלון | רקדנית |
| סטיב קוקרן | "עשרת אלפים" ג'קסון | פושע |
| דונלד וודס | מונטי | בעל מועדון |
| אוטו קרוגר | או'בראיין | תובע מחוזי |
| ס.ז. סאקאל | שמידט | בעל מעדנייה |

קישורים חיצוניים
----------------

* "עושה הנפלאות", במסד הנתונים הקולנועיים IMDb (באנגלית)
* "עושה הנפלאות", באתר AllMovie (באנגלית)
* "עושה הנפלאות", באתר Rotten Tomatoes (באנגלית)
* "עושה הנפלאות", במסד הנתונים הקולנועיים KinoPoisk (ברוסית)
* קטע ריקד של ורה-אלן מתוך עושה הנפלאות, באתר יוטיוב
**קוליברי מקושט** (שם מדעי: *Lophornis ornatus*) הוא מין עוף קטן ממשפחת הקוליבריים החי בטבע ביערות אמריקה הדרומית. הוא חי במזרח ונצואלה, טרינידד, גיאנה ובצפון ברזיל. הוא שוכן ביערות פתוחים, גינות שונות ואפילו בערים גדולות.

מאפיינים
--------

זהו מין קטן שאורכו הממוצע 6.6 ס"מ והמשקל 2.3 גרם. המקור קצר וישר בצבע אדום שחור והגוף מקושט, כשמו (אצל הזכרים), בציצה ארגמנית עם עורף ירוק-נחושתי וסנטר וצוואר ירוקים שמעליהם פס שחור. אזור השת לבן, בצידי הצוואר נוצות פרחוניות כתומות המזכירות צינורות של פרחים במראם, הזנב אדמוני זהוב, הכנפיים סגולות והרגליים אפורות. לזכר ישנו שק מתחת לצוואר וציצות הראש והזנב יכולות להתנועע, במטרה להרשים את הנקבות.
הנקבה לעומת זאת עמומה למראה וצבעה ירוק עם פס לבן לאורך הגב וגחון כתום והבטן בהירה.

הקוליבריים ניזונים רק מצוף פרחים וכן מחסרי חוליות קטנים שהם תופסים, בעיקר בשביל הגוזלים שלהם. הנקבה מטילה 2 ביצים בקן עשוי מקורי עכביש והגוזלים גדלים במהירות. הקוליברי יכול לעוף בשונה מכל ציפור אחרת, כשהכנפים שלו מנפנפות עד 10,000 פעם בדקה והם יכולות להסתובב עד לאחורה ובמהירות מרשימה. למעשה עקב גודלם, צבעיהם וצורת התעופה שלהם ניתן לחשוב מרחוק שהם חרקים.

מצב השימור של הקוליברי הוא ללא חשש.

גלריה
-----

* 
* 
*

קישורים חיצוניים
----------------

ויקישיתוף מדיה וקבצים בנושא **קוליברי מקושט** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ITIS
* NCBI
* GBIF
 |

* קוליברי מקושט, באתר neotropicalbirds

הערות שוליים
------------

1. ↑  קוליברי מקושט באתר הרשימה האדומה של IUCN
**קוליברי כפוף-כנף סגול** (שם מדעי: ***Campylopterus hemileucurus***) הוא מין של עוף קטן טרופי ממשפחת הקוליבריים המצוי בטבע באמריקה המרכזית ממקסיקו עד לפנמה.

מאפיינים
--------

זהו הקוליברי הגדול ביותר באמריקה המרכזית והוא מגיע לאורך של 13 עד 15 ס"מ ולמשקל של 9 עד 12 גרם בקירוב. שני הזוויגים בעלי מקור ארוך ושחור, אשר ארוך יותר אצל תת-המין C. h. mellitus ושניהם מקושטים, כך שההבדלים ביניהם קטנים. צבע הקוליברי הוא כחול-סגול מתכתי עם בטן יותר כחולה והגב התחתון והזנב ירוקים מתכתיים, כשישנם נוצות לבנות בקצוות הכנפיים.

הקוליברי מותאם באמצעות מקורו הכפוף לשתיית צוף פרחים שונים כמו של *Heliconia*, בננה, *Psychotria* ו-*Palicourea* ועוד פרחים וכן הוא ניזון מפרוקי-רגליים שהוא לוכד במקורו. הקוליברי נאלץ להגן על מספר פרחים לפרק זמן ארוך כדי לקבל מהם צוף עשיר בסוכרים. הדבר גורר אותו למלחמות טריטוריאליות נגד קוליבריים אחרים.

קוליברי זה מתרבה לאחר ירידת הגשמים המקומית, לרוב בין יוני לספטמבר במקסיקו וממאי עד נובמבר בקוסטה ריקה. הזכרים מושכים באמצעות שירתם והצגתם במצגי זירה בגדות היער או בין הענפים התחתונים. הנקבות בונות קן עשוי מקורי עכביש ומרופד בסיבים והיא מטילה 2 ביצים, עליהם היא דוגרת במשך 19 עד 22 ימים לפני הבקיעה. הגוזלים עוזבים לאחר 22 עד 24 ימים מבקיעתם.

### תת-מינים

לקוליברי זה ישנם 2 תת-מינים:

* Campylopterus hemileucurus hemileucurus
* Campylopterus hemileucurus mellitus

קישורים חיצוניים
----------------

ויקישיתוף מדיה וקבצים בנושא **קוליברי כפוף-כנף סגול** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ITIS
* NCBI
* GBIF
* IBC
 |

הערות שוליים
------------

1. ↑  קוליברי כפוף-כנף סגול באתר הרשימה האדומה של IUCN
**בשר מן החי** הוא איסור מהתורה, בו נאסרו הן עם ישראל והן אומות העולם, לאכול בשר, שנתלש מבעל חיים בעודו חי, בדומה לאיסור אבר מן החי.

גדר האיסור
----------

רבי יוחנן וריש לקיש חלוקים אודות מקור האיסור. לפי רבי יוחנן, האיסור נלמד מהפסוק "וּבָשָׂר בַּשָּׂדֶה טְרֵפָה לֹא תֹאכֵלוּ", ולפי ריש לקיש האיסור נלמד מ"לא תאכלו הנפש עם הבשר", אותו פסוק ממנו נלמד איסור אבר מן החי.

למחלוקת מהיכן נלמד דין זה יש משמעויות הלכתיות רבות, כמו למשל בקשר לאדם האוכל אבר מן החי מבעל חיים המוגדר כטרפה, לפי רבי יוחנן הוא עובר על איסור אחד - טרפה, שכן בשר מן החי ואיסור טרפה, שניהם שוים, ולפי ריש לקיש הוא יעבור על שני איסורים. מחלוקת דומה היא, כאשר אדם אוכל אבר מן החי ובשר מן החי, גם אז נחלקים רבי יוחנן וריש לקיש אם הוא עבר על שני איסורים או על אחת, אם כי אז הדעות הפוכות כל אחד לפי שיטתו.

אף לפי רבי יוחנן (שהלכה כמותו) שאיסור בשר מן החי נלמד מהפסוק שנאמר לישראל, האיסור קיים גם בבן נח ולגביהם הוא נלמד מהפסוק "אך בשר בנפשו דמו לא תאכלו".

טומאת אבר מן החי
----------------

כמו אבר מן החי, גם בשר מן החי אסור באכילה, אך בניגוד לאבר מן החי אינו מטמא. בפסוק כתוב "וכי ימות מן הבהמה", ומכאן לומד רב יהודה בשם רבו רב כי לא רק הבהמה עצמה מטמאה, אלא גם אם מקצת מגוף הבהמה "מת" ונפרד ממנה, כלומר אבר ממנה, גם הוא מטמא. 

לא ניתן לטמא בשר על סמך פסוק זה, לפי רבי יוסי, מכיוון שהלימוד בו נלמד איסור אבר מן החי הוא מהפסוק "מן הבהמה", הכלל הוא שדווקא חתיכה כזו, שהיא כעין הבהמה עצמה, שמותה היא בלתי ניתן לשינוי - בניגוד לבשר הצומח לאחר תלישתו מהחי, מטמא. הסבר אחר מספר רבי עקיבא שדווקא חתיכה כעין הבהמה שיש בה גידים ועצמות - בניגוד לחלק מבהמה שנתלש שאין בו גידים ועצמות. שיטה דומה היא זו של רבי יהודה הנשיא, אלא שזה האחרון סובר שהכלל הוא שצריך להיות בחתיכה הנתלשת בשר, גידים, ועצמות.

### אבר מן החי שנחלק לשניים

אבר מן החי שנחלק לשניים לאחד שנתלש ואינו אבר מן החי, נחלקו הרמב"ם והתוספות, האם הוא אסור מעתה והלאה מדין "בשר מן החי". הרמב"ם מתיר וסובר שהאבר שנחלק אין עליו איסור אבר מן החי כלל, והתוספות אוסר מדין אבר מן החי. מחלוקת נוספת בין הרמב"ם לתוספות היא, בדין איסור אכילת בשר מן החי. לפי הרמב"ם הוא אסור מדין- "ובשר בשדה טרפה לא תאכלו", ולפי התוספות הוא אסור מדין בשר מן החי, מסוגת איסור אבר מן החי. 

רבי חיים סולובייצ'יק תולה את שתי המחלוקות זו בזו: הרמב"ם, שסובר כי בשר מן החי הוא איסור נפרד שאינו קשור לאבר מן החי, סבור שמכיוון שבשעה שהאבר נתלש מגוף הבעל החיים לא היה עליו איסור בשר מן החי, לא ייתכן שלאחר שהוא כבר נתלש מגוף בעל החיים, יחול עליו איסור של בשר מן החי. אך לפי התוספות, בשר מן החי הוא אותו איסור של אבר מן החי, ולכן אבר מן החי שנחלק, יוותר בו איסור בשר מן החי, למרות שאינו אבר יותר אלא בשר.

הרמב"ם והראב"ד נחלקו, האם איסור בשר מן החי שנלמד מהפסוק "ובשר בשדה טרפה לא תאכלו", הוא מהמילה "טרפה" - וכך היא שיטת הרמב"ם הסבור שבשר מן החי הוא איסור טרפה וניתן לצרף חצי כית ממנו עם חצי כזית של טרפה, או שמא האיסור הוא מדין "ובשר בשדה" - כשיטת רש"י ותוס'.

ראו גם
------

* אבר היוצא
* מאכלי בעלי חיים בעודם חיים

הערות שוליים
------------

1. ↑  משנה תורה לרמב"ם, ספר שופטים, הלכות מלכים ומלחמות, פרק ט', הלכה י'
2. ↑  רשב"א חולין קכט, ב בשם הרמב"ן.
3. ↑  תלמוד בבלי, מסכת חולין, דף קכ"ח, עמוד ב'.
4. ↑  ספר ויקרא, פרק י"א, פסוק ל"ט.
5. ↑  חידושי הגר"ח (סטנסיל) סימן שפ"ו.
6. ↑  תלמוד בבלי, מסכת חולין, דף ק"ב, עמוד א'.

**הבהרה:** המידע בוויקיפדיה נועד להעשרה בלבד ואין לראות בו פסיקה הלכתית.
Phaethornis guy
**קוליבריים טרופיים** המכונים גם **הרמיטים** (שם מדעי: Phaethornithinae) היא תת-משפחה של עופות קטנים ממשפחת הקוליבריים המצויים רק ביבשת אמריקה ממקסיקו ועד ארגנטינה.

אלו קוליברים בעלי צבעים מקושטים מירוק וברונזה לצהוב וכתום. הראש כהה בדרך כלל ובעל פס שחור על העיניים והמקור קצר יחסית ומעוקל למטה. אין להם הרבה עיטורים על הכנפיים או הזנב. לקוליברים אלה אין גם דו-צורתיות זוויגית חזקה.

הם מרחפים ביערות הגשם של אמריקה המרכזית והדרומית ביחסים סימבוזיים עם כמה פרחים. הקוליברים מסוגלים לרפרף במקום ולשתות עם מקורם את הצוף. הם פעילים רק במשך היום ובלילה ישנים שינה משתקת העוזרת להם שלא לגווע ברעב כשאין פרחים.

סוגים
-----

* סוג ומין יחיד קוליברי רחב-זנב (*Anopetia gounellei*)
* סוג קוליברי מגלני (*Eutoxeres*) - בו 2 מינים
* סוג קוליברי חום-חזה (*Glaucis*) - בו 3 מינים. ביניהם קוליברי אדמוני-חזה
* סוג קוליברי טרופי (*Phaethornis*) - בו 30 מינים
* סוג ומין יחיד קוליברי מקור-משור (*Ramphodon naevius*)
* סוג קוליברי חוד-חץ (*Threnetes*) - בו 3 מינים

קישורים חיצוניים
----------------

ויקישיתוף מדיה וקבצים בנושא **קוליבריים טרופיים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ITIS
 |

* קוליבריים טרופיים, באתר אנציקלופדיה בריטניקה (באנגלית)
"**פתיחת החותם החמישי**" (או "החותם החמישי של האפוקליפסה" או "חזון יוחנן הקדוש") הוא ציור מאת הצייר אל גרקו והמתאר את פתיחת החותם החמישי מתוך "חזון יוחנן". הציור, אשר נוצר כציור-מזבח, בשנותיו האחרונות של הצייר, מוצג כיום במוזיאון המטרופוליטן לאמנות.

היסטוריה של הציור
-----------------

הציור נוצר כציור-מזבח עבור כנסיית "יוחנן המטביל", הממוקמת בסמוך לחומות העיר טולדו. במאה ה-19 היה הציור בבעלות אנטוניו קאנובה דל קסטילו (Antonio Cánovas del Castillo), ראש ממשלת ספרד. בשל מצבה הגרוע של היצירה, על פי דעתו, הוא דאג לרסטורציה של היצירה, באזור שנת 1880, אשר במהלכה נחתכו מן הציור חלקים. לאחר מותו של קאנובה, בשנת 1897, נמכר הציור תמורת 1000 פזות ספרדיות לצייר בשם איגנסיו זולונגה (Ignacio Zuloaga), אשר היה אחד מן הדמויות אשר תרמו לפרסומו המחודש של אל גרקו באירופה בתקופה זו. בשנת 1956 נמכר הציור מן המוזיאון שהחזיק את אוספו של זולונגה למוזיאון המטרופוליטן. 

חוקרי תולדות האמנות מצאו השפעה של ציור זה על ציורו של פבלו פיקאסו "העלמות מאביניון" (1907).

תיאור
-----

האיקונוגרפיה של הציור מתייחסת לתיאור מן הברית החדשה, אשר מופיע ב"חזון יוחנן". בתיאור המציג חלק מן החיזיון האפוקליפטי, המיוחס על פי הפרשנות הנוצרית המסורתית ליוחנן כותב הבשורה, מתואר המשפט המתקרב של הנשמות בפני האל:

> 
> 
> 
> > 
> > וּכְפִתְחוֹ הַחוֹתָם הַחֲמִישִׁי וָאֵרֶא מִתַּחַת לַמִּזְבֵּחַ אֶת־נַפְשׁוֹת הַטְּבוּחִים עַל־דְּבַר הָאֱלֹהִים וְעַל־הָעֵדוּת אֲשֶׁר הָיְתָה בְּפִיהֶם; וַיִּזְעֲקוּ בְּקוֹל גָּדוֹל וַיֹּאמְרוּ אֲדֹנָי הַקָּדוֹשׁ וְהָאֲמִתִּי עַד־מָתַי לֹא תִשְׁפֹּט וְלֹא־תִקּוֹם אֶת־דָּמֵינוּ מִיֹּשְׁבֵי הָאָרֶץ; וַיֻּתַּן לְכָל־אֶחָד מֵהֶם שִׂמְלָה לְבָנָה וַיֵּאָמַר אֲלֵיהֶם לָנוּחַ עוֹד זְמַן מְעַט עַד־מְלֹאת מִסְפַּר חַבְרֵיהֶם וַאֲחֵיהֶם שֶׁסּוֹפָם לֵהָרֵג כְּמוֹהֶם;
> > 
> > 
> > 
> > — שם, פסוקים 9 - 11
> > 
> 
> 
> 

החיזיון מתרחש בתוך סביבה נטולת מאפיינים ברורים. יוחנן מופיע בצידו של הבד, כגבר צעיר ונטול זקן. הוא כורע על ברכיו על גבי בד בצבע אדום ואילו הוא עצמו לובש בגד כחול ארוך ומרים את ידיו כלפי השמיים. תיאור השמיים והעננים מעצים את תנוחת הגוף שלו. מאחוריו מופיעות נשמות של אנשים המתוארות כגוף ערום, רובם בעלי גוון לבן-אפור. מעליהם ניצבים מלאכים בדמותם של ילדים ("פוטי"), המחזיקים בד ירוק וצהוב מאחוריהם. אל גרקו משתמש בתיאור מוקצן של האור, המתבטא ב"היי לייט" (High Light) לבן המדגיש את קווי המתאר הגאומטרים שבקפלי הבד.

קישורים חיצוניים
----------------

ויקישיתוף מדיה וקבצים בנושא **פתיחת החותם החמישי** בוויקישיתוף
* "חזון יוחנן הקדוש", תיאור הציור באתר מוזיאון המטרופוליטן (באנגלית).
**קולימבוזאורוס** (שם מדעי: ***Colymbosaurus***; מילולית: "לטאה/זוחל צולל") הוא סוג של זוחל ימי ממשפחת הקריפטולידיים שהתקיים באירופה במשך היורה העליון לפני 165 עד 145 מיליון שנה. המאובנים שלו התגלו בדורסט, אנגליה ובאי סבאלברד שבנורווגיה, לרוב בשברי עצמות חלקיות של גולגולת ומספר חוליות צוואר והוא תואר בידי החוקר הבריטי הארי סיילי ב-1874. בעבר נחשב לבן הסוג פליוזאורוס בידי החוקר ריצ'רד אוון, אך רק לאחרונה הוחזר הסוג לאחר בדיקה של המבנה של עצמות הזרוע והירך. הסוג מכיל כיום 2 מינים: *\* C. megadeirus* ו-*C. svalbardensis*.

זוחל זה היה קרוב לקימרוזאורוס מאותו אזור וכנראה דמה לו בצורתו הכללית וגודלו. היה לו צוואר ארוך מאוד בעל 42 חוליות חזקות ולסת ארוכה עם שיניים דקות וחדות שנועדו ללכוד ביניהם דגים ושאר יצורי ים. היו לו סנפירים רחבים איתם שייט במים בצורה דומה לריחוף. ככל הנראה הוא בלע גם אבנים קטנות ששימשו כגסטרוליתים.

קישורים חיצוניים
----------------

ויקישיתוף מדיה וקבצים בנושא **קולימבוזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
**סדר אלפביתי** הוא שיטה נפוצה לארגון שמות ברשימה, לפי סדר האותיות בשפה שבה כתובה הרשימה. לשפות שונות קיימים חוקים שונים לאופן הסידור האלפביתי. השיטה מקלה על חיפוש שם או כותרת ברשימות ועל אופן ההתמצאות בזמן עיון בהן. השיטה קרויה גם **סדר לקסיקוגרפי**, משום שהיא מאפיינת את סדר הערכים בלקסיקון. 

ברשימה של פריטים כגון: **ת**פוח, **א**גס, **ע**נבים ו**מ**נגו יסודרו הפריטים לפי האות הראשונה של שמם. בסדר אלפביתי של השפה העברית, האות א' במילה "אגס" באה לפני האות מ' במילה "מנגו", האות מ' במילה "מנגו" באה לפני האות ע' במילה "ענבים" והאות ע' במילה "ענבים" באה לפני האות ת' במילה "תפוח". לפיכך סדר המילים ברשימה אלפביתית יהיה מוצג כך:

* **א**גס
* **מ**נגו
* **ע**נבים
* **ת**פוח

אם האות הראשונה במילים מסוימות ברשימה זהה, הפריטים יהיו מוצגים לפי האות השנייה בשמם, והרשימה תהיה מסודרת כך:

* ת**י**נוק
* ת**מ**ר
* ת**נ**ין
* ת**פ**וח

כאשר האותיות הראשונה והשנייה במילים הנתונות ברשימה הן זהות, הפריטים יסודרו לפי האות השלישית, וכן הלאה, עד שכל הפריטים יהיו מסודרים לפי השיטה.

כללי סדר מוסכמים בעברית
-----------------------

מילים בעברית יכולות לכלול אותיות תחיליות (כמו ה"א הידיעה), או אותיות הנובעות מהטייה של פעלים. ברשימות בעברית משתמשים לעיתים בסדר שאינו על פי המילים כפי שהן אלא על פי צורות בסיסיות יותר שלהן.

אחת המוסכמות הנפוצות היא שאותיות תחיליות במילה מסוימת אינן משפיעות על מיקומה ברשימה, ולכן עבור שתי המילים **האיש** ו**גמל**, המילה **האיש** תופיע ראשונה. דוגמה לשימוש במוסכמה זו היא במיון המילים המופיעות במקרא בקונקורדנציה החדשה לתנ"ך.

במילונים עבריים מסוימים נהוג למקם את כל הפעלים הנגזרים מאותו שורש יחד, לפי סדר הבניינים, וכן למקם צורות שונות של שם עצם (כגון ריבוי) יחד עם הצורה הבסיסית. לפי סידור זה, המילה **התכתב** תופיע לאחר המילה **כתב**, והמילה **ערים** תופיע יחד עם המילה **עיר** (ולפני המילה **עכשיו**).

שמות בני אדם נהוג לסדר לפי שם המשפחה ולא לפי השם הפרטי:

* אהוד **א**ולמרט
* גולדה **מ**איר
* אייזק **ני**וטון
* בנימין **נת**ניהו

בגלל עובדה זו ייכתבו לעיתים השמות ברשימה כששם המשפחה מופיע לפני השם הפרטי:

* **א**ולמרט, אהוד
* **מ**איר, גולדה
* **ני**וטון, אייזק
* **נת**ניהו, בנימין

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **סדר אלפביתי** |

* סדור אלף ביתי, דף שער בספרייה הלאומית

הערות שוליים
------------

1. ↑  קטעים מ"סקירה ביבליוגראפית" מאת אברהם אבן שושן, הקונקורדנציות העבריות למקרא, באתר דעת, ‏תשל"ח

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007294889405171
* LCCN: sh85003825
* NKC: ph440110

 |
**אריק סוברה יואן** (באנגלית: **Eric Subrah Yuan**, בכתב סיני: **袁征**, בפין-יין: **Yuán Zhēng**; נולד בשנת 1970) הוא איש עסקים ומיליארדר אמריקאי יליד סין, ומנכ"ל ומייסד Zoom Video Communications, שבבעלותו 22% מהחברה.

ביוגרפיה
--------

יואן הוא בנם של מהנדסי גאולוגיה. הוא נולד וגדל בטאיאן, מחוז שאנדונג, סין. בכיתה ד' אסף יואן שאריות בנייה למיחזור נחושת במזומן.

כסטודנט שנה א' באוניברסיטה בשנת 1987, הוא קיבל השראה לפתח תוכנת וידאו בזמן שהוא נסע ברכבת 10 שעות לבקר את חברתו וחיפש דרך קלה יותר "לבקר" אותה.

קריירה
------

הוא קיבל תואר ראשון במתמטיקה שימושית ומדעי המחשב מאוניברסיטת שאנדונג למדע וטכנולוגיה ותואר שני בהנדסת גאולוגיה מאוניברסיטת סין לכרייה וטכנולוגיה בבייג'ינג. יואן השלים תוכנית מנהלים באוניברסיטת סטנפורד בשנת 2006.

לאחר התואר שני התגורר יואן בבייג'ינג והשתתף בתוכנית הכשרה ביפן במשך ארבעה חודשים. בהשראת ביל גייטס, שדיבר ביפן בשנת 1995, עבר לעמק הסיליקון בשנת 1997 כדי להצטרף לפריחה הטכנולוגית. באותה תקופה יואן דיבר מעט מאוד אנגלית, והגיש בקשה תשע פעמים לפני שקיבל ויזה לארצות הברית.

עם הגעתו לארצות הברית הצטרף יואן ל-WebEx, סטארט-אפ לוועידת רשת, שם היה אחד מ-20 העובדים הראשונים. החברה נרכשה על ידי סיסקו מערכות בשנת 2007, אז הפך לסגן נשיא להנדסה. בשנת 2011, יואן הציג מערכת ועידת וידאו חדשה המותאמת לסמארטפונים להנהלת סיסקו. כשהרעיון נדחה, יואן עזב את סיסקו כדי להקים חברה משלו, Zoom Video Communications.

בשנת 2019 הפכה זום לחברה ציבורית באמצעות הנפקה ראשונית לציבור, אז הפך יואן למיליארדר. עושרו גדל בעיקר במהלך מגפת הקורונה, עקב המעבר לעבודה והוראה מקוונת. ב-1 בספטמבר 2020 נאמד שוויו הנקי של יואן הוא 16.4 מיליארד דולר, נתון גבוה ב-360% מהשווי הנקי שלו בתחילת השנה.

יואן הוגדר איש העסקים של השנה על ידי המגזין טיים.

קישורים חיצוניים
----------------

* אריק יואן, ברשת החברתית טוויטר

הערות שוליים
------------

1. ↑  "הפך למיליארדר בזכות הקורונה: הונו האישי של מייסד זום קפץ ל-5.5 מיליארד ד'". *TheMarker*. נבדק ב-2021-02-07.
2. ↑  מערכת אנשים ומחשבים, אריק יואן, מייסד ומנכ"ל זום - איש השנה בעסקים של טיים, באתר אנשים ומחשבים, ‏14 בדצמבר 2020
**רבנו תם** הוא שיר ביידיש מאת המשורר איציק מאנגר, המספר על מכתב אהבה ששלחה מלכת טורקיה לרבנו תם. השיר תורגם לעברית בידי בנימין טנא ובגרסה אחרת, שנכללה במופע "איש חסיד היה", בידי דן אלמגור.

בשיר שישה בתים, שבכל אחד מהם שמונה שורות. השיר מספר על מכתב ששולחת מלכת טורקיה לרבנו תם ומתוודה על אהבתה אליו, אך אשתו של רבנו תם זועמת על הווידוי (כמקובל בפולקלור היא חובטת בבעלה במערוך) ואומרת שאין די לבעלה בה. הבית האחרון בשיר הוא ארס פואטי, ובו מספר המשורר שאת השיר כתב "בחור צעיר, שוליה של חייטים", הוא מאנגר עצמו, שאביו היה חייט.

השיר בגרסתו המקורית, בלחנו של הרץ רובין, התפרסם בביצועה של חוה אלברשטיין. בתרגומו לעברית של דן אלמגור התפרסם השיר בביצועה של נירה רבינוביץ'.

חוה אלברשטיין סיפרה על השיר: "מפיו של נכבוש שמעתי לראשונה את השיר "רבנו תם", והתאהבתי בשיר בגלל ההומור וכי אבא כל כך אהב אותו. בכל אופן, זה היה אחד השירים הראשונים ששרתי ביידיש. ... השיר הזה נהפך להיות מין כרטיס ביקור שלי, ובזכותו קרו לי דברים מרתקים".

כבר מהבית הראשון של השיר מבין הקורא שמדובר במעשייה, שהרי מסופר בו על טווס העף על פני הים ובפיו מכתב אהבה. החוקר בן ציון פישלר ניסה לעמוד על מקורותיו של השיר, המספר סיפור מוזר, שבסופו מתוודה המשורר שהוא נועד להכעיס את רבנו תם (במקור: "צו להכעיס דעם רבנו תם". שני המתרגמים לעברית עידנו שורה זו, ותרגמו שהשיר הוא "לכבוד רבנו תם"). פישלר מביא סיפור מהמאה ה-17, המופיע בכתבי יד אחדים, ובו בת מלך צרפת התאהבה ברבנו תם ודרשה ממנו "שכבה עמי!" כדי להתחמק מדרישתה רבנו תם "לבש בגדים נאים וירכב על סוס נאה וירץ הנה והנה וכל רואיו שמחו בו. ותעמוד בת המלך ותשקף בעד החלון ולרוב שמחתה בו הוציאה עצמה יותר מדאי מהחלון, ונפלה לארץ ומתה. ונמלט הצדיק". בעקבות סיפור זה העלה פישלר שאלות אחדות, שלהן לא נתן מענה: "היש קשר בין שירו של מאנגר על רבנו תם ומלכת טורקיה לבין סיפור בת מלך צרפת? אם כן, למה זה החליף את הגיבורה הראשית (בת מלך צרפת) בגיבורה אחרת (מלכת טורקיה)? האם בחר למקם את העלילה בטורקיה מחשש הצנזורה או מפחד תגובתה של האוכלוסייה הנוצרית שבסביבתו?".

השוואת מקור ושני תרגומים של הבית הראשון בשיר
--------------------------------------------

| מקור ביידיש | תרגום בנימין טנא | תרגום דן אלמגור |
| --- | --- | --- |
| 

לאָמיר זינגן דאָס שיינע ליד,
הײַדל דידל דם
ווי די גאָלדענע פּאַווע פֿליט
איבערן שוואַרצן ים
און טראָגט אַ ליבעס-בריוועלע
אַ שיינעם ליבעס בריוועלע,
פֿאַר דעם רבנו תּם,
פֿאַר דעם רב תּם.

 | 

נזמר-נא שיר נחמד,
אידל דידל דם.
זהו שיר הדוכיפת
שעפה על הים.
ומכתב של אהבה
היא נושאת על לבבה
אל רבנו תם,
אל רבנו תם.

 | 

בואו ונשיר יחדיו
אי-די-דידל-דאם,
על טווס, טווס זהב
העף על פני הים.
הוא קרב, הנה הוא בא
בפיו – מכתב של אהבה
לרבנו תם
לרבנו תם.

 |

קישורים חיצוניים
----------------

* "רבנו תם" באתר בית לזמר העברי
* רבנו תם, הגרסה המקורית ביידיש
* בן-ציון פישלר, מעשה ברבנו תם, מלכת טורקיה ובת מלך צרפת, באתר הארץ, 13 במרץ 2009
* חוה אלברשטיין, ‏תכף אשוב - שני קטעי זיכרונות, **הו!** 16, מרץ 2018, עמ' 218–221

הערות שוליים
------------

1. ↑  רבנו תם בביצוע חוה אלברשטיין, בערוץ יוטיוב של חוה אלברשטיין
2. ↑  רבנו תם בביצוע נירה רבינוביץ', בערוץ יוטיוב של דן אמגור
3. ↑  חוה אלברשטיין, ‏תכף אשוב - שני קטעי זיכרונות, **הו!** 16, מרץ 2018, עמ' 218–221
4. ↑  פרט זה ופרטים נופים בסיפור מזכירים את סיפור יוסף ואשת פוטיפר.
5. ↑  בן-ציון פישלר, מעשה ברבנו תם, מלכת טורקיה ובת מלך צרפת, באתר הארץ, 13 במרץ 2009
**בית ברוס** או **שבט ברוס** (באנגלית: **Bruce**, בסקוטית גאלית: **Brùs**) הוא שבט סקוטי מדרום סקוטלנד ובית מלוכה במהלך המאה ה-14 כאשר שני מלכים מבית זה משלו בסקוטלנד.

היסטוריה
--------

מקורו של בית ברוס בנורמנדי שבצרפת במאה ה-11. מקור שמה של המשפחה בעיר ברויס (בריקס של ימינו), בו בנה אדם דה ברוס טירה. צאצאו, רוברט דה ברוס הגיע לאנגליה עם ויליאם הכובש. בעקבות עזרתו בכיבוש אנגליה, העניק לו ויליאם הכובש אדמות באזור יורקשייר. בנו, רוברט ברוס, לורד אנאנדייל קיבל מדייוויד הראשון, מלך סקוטלנד אדמות באנאנדייל ותואר אצולה סקוטי, אולם הוא איבד את התואר והאדמות בשל תמיכתו בצבא האנגלי בקרב הנס (Battle of the Standard) בשנת 1138. האדמות והתואר הושבו לבנו הצעיר מאוחר יותר.

נכדו של רוברט ברוס, לורד אנאדייל, שנקרא אף הוא רוברט, נשא בשנת 1219 לאישה את איזבלה, בתו השנייה של דייוויד מסקוטלנד, רוזן הנטיגדון (ונכדתו של דייוויד הראשון, מלך סקוטלנד). נישואים אלה קישרו את משפחת ברוס עם משפחת המלוכה הסקוטית. רוברט, לורד אנדייל החמישי, הוכרז יורש העצר למלך אלכסנדר השלישי שהיה באותה עת בלא ילדים, אולם לאחר מכן נולדו למלך שלושה ילדים, ורוברט לא זכה בכתר.

מלכי בית ברוס
-------------

* רוברט הראשון המכונה "רוברט דה ברוס" שלט בסקוטלנד בין 1306–1329.
* דייוויד השני מלך בסקוטלנד בין 1329–1371, כאשר בחלק מהזמן טען לכתר ואף שלט בפועל בסקוטלנד אדוארד באליול. דייוויד מת בלא יורשים, והכתר עבר לאחיינו רוברט השני, מבית סטיוארט.

ראו גם
------

מלחמתו של רוברט דה ברוס

קישורים חיצוניים
----------------

ויקישיתוף מדיה וקבצים בנושא **בית ברוס** בוויקישיתוף

| מלכי סקוטלנדבית באליול ← **בית ברוס** ← בית סטיוארט |
| --- |
| רוברט הראשון | דייוויד השני |
| 1306–1329 | 1329–1371 |

|  |  |  |
| --- | --- | --- |
| **הקודם**:**בית באליול** | **בתי מלוכה בסקוטלנד** | **הבא**:**בית סטיוארט** |
**אלכסיי צ'ומאקוב** (ברוסית: **Алексей Гео́ргиевич Чумако́в**;‏ נולד ב-12 במרץ 1981, סמרקנד, אוזבקיסטן הסובייטית, ברית המועצות) הוא זמר, סופר, מנחה טלוויזיה ומוזיקאי רוסי.

ביוגרפיה
--------

אלכסיי צ'ומאקוב נולד בסמרקנד, אז בתחומי ברית המועצות. אביו היה ממוצא בולגרי ואמו ארמנית. בילדות הוא השתתף בחוגי מוזיקה. בשנת 1994 הוא קיבל דיפלומה על השתתפותו בתחרות שירה. בשנת 1995 המשפחה עברה לטיומן.

בהיותו בטיומן צ'ומאקוב התחיל ללמוד שירה אך כעבור שנה עבר לטשקנט בה למד בבית הספר לאמוניות וסיים אותה בשנת 1998 עם התמחות לניצוח ושירת מקהלה. לאחר סיום הלימודים צ'ומאקוב חזר לרוסיה.

בשנת 2003 הוא עבר למוסקבה ותוך זמן קצר העביר לעיר את הוריו. בשנת 2003 צ'ומאקוב זכה במקום השלישי בתחרות ריאליטי בערוץ רוסיה-1. בשנת 2006 הזמר הוציא את האלבום הראשון. צ'ומאוקב המשיך להשתתף בתוכניות טלוויזיה שונות בקביל לקריירה של זמר. בשנת 2013 הוא ניצח בתחרות שירה בערוץ הראשון. באותה שנה הוא הוציא את האלבום השני.

בשנת 2014 צ'ומאקוב התחתן עם הזמרת ושחקנית יוליה קובלצ'וק. באותה השנה הם הקליטו שיר משותף ובשנת 2015 השתתפו בסרט בו שיחקו את התפקידים הראשיים.

בשנת 2016 צ'ומאקוב ניצח בפעם השנייה בתחרות שירה בערוץ הראשון.

בשנת 2019 הוא שיחק בסדרת טלוויזיה "בארס".

החל משנת 2021 צ'ומאקוב ואשתו מנחים תוכנית טלוויזיה בערוץ "CTC".

קישורים חיצוניים
----------------

ויקישיתוף מדיה וקבצים בנושא **אלכסיי צ'ומאקוב** בוויקישיתוף
* 

* אתר האינטרנט הרשמי של אלכסיי צ'ומאקוב
* אלכסיי צ'ומאקוב, ברשת החברתית פייסבוק

* אלכסיי צ'ומאקוב, ברשת החברתית טוויטר

* אלכסיי צ'ומאקוב, ברשת החברתית אינסטגרם

* אלכסיי צ'ומאקוב, במסד הנתונים הקולנועיים IMDb (באנגלית)

* אלכסיי צ'ומאקוב, באתר MusicBrainz (באנגלית)

* אלכסיי צ'ומאקוב, באתר Yandex.Music (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 35927c24-4002-4bb7-9bf4-b70ca7c515d4

 |
ג'ף הנמן
**ג'ף הנמן** (אנגלית: **Jeff Hanneman**;‏ 31 בינואר 1964 - 2 במאי 2013) היה גיטריסט אמריקאי ואחד ממקימי להקת הת'ראש מטאל סלייר. הנמן גדל בלוס אנג'לס במשפחה של יוצאי קרבות, כאשר אביו לחם בנורמנדי במלחמת העולם השנייה ואחיו במלחמת וייטנאם, וכתוצאה מכך הוא נמשך להיסטוריה צבאית החל מילדותו.

ביוגרפיה
--------

הנמן, יליד אוקלנד, קליפורניה, נפגש עם קרי קינג ב-1981 בעת ששניהם נבחנו ללהקה, וסלייר נולדה לאחר שקינג הציע להנמן שהם יקימו להקה יחד. הוא וסולן סלייר טום אראיה היו מכורים בעבר לקוקאין. התעניינותו במדליות מלחמה נאציות ובהיסטוריה של גרמניה הנאצית באה לידי ביטוי בשירים שכתב, דבר שפורש כראיה לכך שהוא, יחד עם שאר חברי הלהקה, הם אוהדי הנאציזם. משיכתו לנושא החלה לאחר שאביו העניק לו מדליות שחלקן נלקחו כשלל מחייל נאצי הרוג. המדליה הנדירה ביותר שברשותו היא "צלב האביר", אותה רכש עבור 1,000 דולרים ממעריץ של סלייר. השיר "Angel of Death" שכתב הנמן עוסק ביוזף מנגלה וגרר את רוב ההאשמות בנאציזם. הלהקה ציינה מספר פעמים שחבריה אינם מעודדים נאציזם ואך מגלים התעניינות בנושא. חשוב לציין, כי הלהקה תרמה כסף למכון לחקר השואה והכחישה את כל האשמות נגדיה וחבריה כנאו נאצים.

אמנים שהשפיעו על המוזיקה של הנמן הם בעיקר אמני פאנק רוק, דבר שתרם ליציאתו של האלבום *Undisputed Attitude* מ-1996 שכולל ברובו גרסאות כיסוי של סלייר לשירי פאנק. בין הלהקות שהנמן ציין שהשפיעו עליו הן איירון מיידן, ג'ודס פריסט, לד זפלין, אקספלויטד, ורבאל אביוז, בלאק פלאג, דד קנדיז ו-.T.S.O.L. יאנגוי מאלמסטין ומייקל שנקר מלהקת סקורפיונז השפיעו על סגנון נגינתו, כולל השרדינג שמזוהה עם מאלמסטין.

סולואי הגיטרה המשותפים של הנמן ושל קינג זכו לתיאור "כאוטיים באופן פראי" ו"מעוותים באורח גאוני". הנמן וקינג מדרגים שניהם במקום העשירי ברשימת "100 נגני הגיטרה הגדולים בכל הזמנים בהבי מטאל" של המגזין "Guitar World". הנמן תרם מילים ולחנים לכל אחד מאלבומיה של סלייר.

הנמן חדל מלהשתתף במסע ההופעות של להקתו מתחילת 2011 עקב דלקת רקמות נמקית. בשנת 2012 יצאה הודעה כי החלים, אך בפברואר 2013 הודיע חברו ללהקה קרי קינג כי הוא עדיין סובל מבעיות בריאותיות המונעות ממנו לשוב ולעבוד עם סלייר. ב-2 במאי 2013 הנמן הלך לעולמו בצפון קליפורניה, לאחר שאושפז בבית חולים מקומי עקב סיבוך רפואי. במותו הותיר אחריו את רעייתו קתי, אחותו קטי ואחיו מייקל ולארי.

קישורים חיצוניים
----------------

* 

ויקישיתוף מדיה וקבצים בנושא **ג'ף הנמן** בוויקישיתוף

* ג'ף הנמן, במסד הנתונים הקולנועיים IMDb (באנגלית)
* ג'ף הנמן, באתר AllMusic (באנגלית)
* ג'ף הנמן, באתר MusicBrainz (באנגלית)
* ג'ף הנמן, אמן באתר Encyclopedia Metallum (באנגלית)
* ג'ף הנמן, באתר Discogs (באנגלית)
* ג'ף הנמן, באתר Songkick (באנגלית)
* ג'ף הנמן, באתר SecondHandSongs
* ג'ף הנמן, באתר "Find a Grave" (באנגלית)

הערות שוליים
------------

1. ↑  ריאיון עם ג'ף הנמן, באתר knac.com (אנגלית)
2. ↑  Reign In Blood, באתר All Music Guide (אנגלית)
3. ↑  סלייר - Reign In Blood, באתר Kickedintheface.com (אנגלית)
4. ↑  100 נגני הגיטרה הגדולים בכל הזמנים בהבי מטאל, באתר Blabbermouth.net (אנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 5101435
* BNE: XX1610690
* GND: 135468167
* ISNI: 0000 0000 7824 425X
* MusicBrainz: c96af26a-6b62-4190-b707-20c057e31c17
* VIAF: 15988999
* WorldCat: viaf-15988999

 |
**ג'ף אמנט** (**Jeff Ament**, נולד ב-10 במרץ 1963) הוא בסיסט רוק
אמריקאי, בעבר חבר בלהקות גרין ריבר, מאת'ר לאב בון וטמפל אוף דה דוג וממייסדיה של להקת פרל ג'אם. אמנט מתייחד בנגינה עמוקה על בס של 12 מיתרים ושל שמונה מיתרים.

ביוגרפיה
--------

### שנותיו הראשונות

אמנט גדל בעיר ביג סאנדי, במונטנה. כשהיה נער, החל לנגן בגיטרת בס, תוך האזנה לתקליטים של הפוליס והקלאש. לאחר שפרש מלימודיו באוניברסיטת מונטנה, עבר אמנט בתחילת שנות ה-80 לסיאטל עם להקתו "Deranged Diction". ב-1984, בסיאטל, הכיר אמנט את המוזיקאים מארק ארם, סטון גוסארד וסטיב טורנר שהציעו לו להצטרף ללהקה חדשה בשם גרין ריבר, אמנט הסכים ונשאר בלהקה עד להתפרקותה ב-1987.
באותה שנה, אמנט וגוסארד גייסו את אנדרו ווד והקימו את מאת'ר לאב בון.
הלהקה חתמה בלייבל ראשי, והקליטה את אלבום הבכורה שלה "Apple". ב-1990 זמן קצר לפני יציאת האלבום, נפטר ווד ממנת יתר של הרואין. לפני שאמנט וגוסארד פירקו את הלהקה, עסקו השניים בפרויקט טמפל אוף דה דוג, שהוא מחרוזת שירים לאנדרו ווד, לפי רעיון של כריס קורנל. לאחר סיום הפרויקט, ב-1990, הוקמה פרל ג'אם.

### פרל ג'אם

הרבה משירי הלהקה כתב ג'ף. הוא כתב את הלהיטים: "Jeremy" ו-"Nothingman".
בנוסף הוא כתב והלחין את השירים: "Pilate",‏ "Low Light",‏ "Gods' Dice" ,‏ "Help Help",‏ "Nothing As It Seems",‏ "Other Side" ו-"Sweet Lew".

### עבודות נוספות

ב-1992 הופיע אמנט בסרט "Singles". לאמנט יש פרויקט-צד בשם ת'רי פיש וחברת עיצוב גרפי עם אחיו.

### חייו האישיים

בנוסף למוזיקה, ג'ף עוסק בעיצוב גרפי, סקייטבורדינג, משחק כדורסל. באוניברסיטת מונטנה הוא למד אומנות ושיחק כדורסל.

קישורים חיצוניים
----------------

* אתר האינטרנט הרשמי של ג'ף אמנט (באנגלית)

ויקישיתוף מדיה וקבצים בנושא **ג'ף אמנט** בוויקישיתוף
* ג'ף אמנט, ברשת החברתית טוויטר
* ג'ף אמנט, במסד הנתונים הקולנועיים IMDb (באנגלית)
* ג'ף אמנט, באתר אייטונס (באנגלית)
* ג'ף אמנט, באתר ספוטיפיי
* ג'ף אמנט, באתר Last.fm (באנגלית)
* ג'ף אמנט, באתר AllMusic (באנגלית)
* ג'ף אמנט, באתר MusicBrainz (באנגלית)
* ג'ף אמנט, באתר Discogs (באנגלית)
* ג'ף אמנט, באתר Songkick (באנגלית)
* ג'ף אמנט, באתר SecondHandSongs


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007362961205171
* ISNI: 0000 0000 7909 1566
* LCCN: no2003040964
* MusicBrainz: 2781b946-104c-47d3-a573-2eade82f68cd
* NKC: xx0049143
* VIAF: 85612746
* WorldCat: lccn-no2003040964

 |
**פרנצ'יסקה "פאני" קנדל** (בפולנית: **Franciska "Fanny" Kandlówna**;‏ ? – 1940) הייתה שחיינית יהודייה-פולנייה. אלופה ושיאנית פולין בשחייה. נספתה בשואה.

ביוגרפיה
--------

קנדל התאמנה בקבוצת הכח ביליץ, לצידן של זאוברמן, גרטרודה דוידוביץ' ולידיה פסטור היא התאמנה בבריכת השחייה פנורמה שנפתחה בשנת 1936, אחד המתקנים המודרניים ביותר באירופה.

### 1934

באליפות פולין שנערכה בשנת 1934 היא זכתה בשתי מדליות זהב במשחה ל-200 מטר חזה ובמשחה שליחות 3x100 מטר מעורב ביחד עם גרטרודה דוידוביץ' ולידיה פסטור.

### 1935

במכביה השנייה שנערכה בחיפה באפריל 1935 היא זכתה במדליית ארד במשחה שליחות 4x100 מטר חופשי ביחד עם גרטרודה דוידוביץ' ולידיה פסטור בתוצאה של 7:11.2 דקות, אחרי אוסטריה (5:34.6 דקות) וארץ ישראל (6:02.6 דקות) וסיימה במקום חמישי במשחה ל-200 מטר חזה בתוצאה של 3:50.7 דקות.

בתחרות שנערכה בקרקוב, היא זכתה במדליית זהב במשחה שליחות 3x100 מטר מעורב ביחד עם פאני קנדל ולידיה פסטור בתוצאה של 4:57.5 דקות.

### 1939

באליפות פולין שנערכה בביליץ באמצע יולי אותה שנה לעיני 3500–4500 צופים היא זכתה במדליית זהב במשחה שליחות 4x100 מטר חופשי ביחד עם חברותיה זאוברמן, גרטרודה דוידוביץ' ולידיה פסטור בשיא פולין חדש של 5:47.7 דקות.

לאחר פלישת גרמניה הנאצית לפולין היא נהרגה בלבוב.

קישורים חיצוניים
----------------

| עיינו גם בפורטל: |
| --- |
|  | **פורטל שחייה** |

ויקישיתוף מדיה וקבצים בנושא **פאני קנדל** בוויקישיתוף
* צבי כתבי, עשירים בגולה ודלים בישראל, דבר, 16 ביוני 1950
* תמונה של פאני קנדל, תמונה מספר 3
* Maccabiah Games before World War II (באנגלית)

הערות שוליים
------------

1. 1 2 3  אל. אלכסנדרוביץ', ספורט וספורטאים - הגב' דוידוביץ' בהונגריה, הַבֹּקֶר, 1 ביולי 1940
2. ↑  Sport kobiet bez sportów narodowych w Polsce 1919–1939 (בפולנית)
3. ↑  המכביה בחיפה, דבר, 10 באפריל 1935
4. ↑  התחרויות הימיות במכביה השניה בחיפה, דואר היום, 11 באפריל 1935
5. ↑  בגולה - "הכח" ביליץ מנצח בשחיה, דואר היום, 9 בספטמבר 1935
6. ↑  "Przegląd Sportowy" כמודיע ומקדם ספורט נשים בפולין בשנת פרוץ מלחמת העולם השנייה (1939), מאמר (בפולנית)
**פיליפ בוש** (באנגלית: **Phillip Bush**) (נולד ב-4 בינואר 1961) הוא פסנתרן אמריקאי, שהקריירה שלו ממוקדת בראש ובראשונה במוזיקה קאמרית ובמוזיקה קלאסית בת ימינו.

פיליפ בוש נולד בריג'ווד שבניו ג'רזי, לאב אמריקאי ואם גרמניה. הוא גדל בשארלוט שבקרוליינה הצפונית, שם לימד אביו צרפתית באוניברסיטת קרוליינה הצפונית בשארלוט. בוש למד בקונסרבטוריון פיבודי אצל לאון פליישר, והוא ממשיך לראות בו, לדבריו, את המשפיע העיקרי עליו מבחינה מוזיקלית. בוש עשה שנתיים בבית הספר לאמנויות בבאנף סנטר בקנדה, מ-1981 עד 1983; שם פגש את סטיב רייך ומוזיקאים נוספים, אשר השפעתם עיצבה את הקריירה שלו וקבעה את כיוונה. בהמשך עבר בוש לניו יורק, שם נשאר למשך רוב הקריירה שלו. בשנים האחרונות קבע את ביתו במקומות אחרים בארצות הברית, כאשר לימד שנים אחדות באוניברסיטת מישיגן ואחר בדרום קרוליינה, שם הוא מתגורר נכון ל-2008.

פיליפ בוש היה הזוכה בתחרות הארצית של איגוד הפסנתרנים האמריקאי לשנת 1983, והופיע ברסיטל הראשון שלו בניו יורק במוזיאון המטרופוליטן לאמנות בשנת 1984. כסולן, בוש דוגל בביצוע יצירותיהם של מלחינים חיים והקליט יצירות לפסנתר של בן ג'ונסטון וג'ון זורן, בין השאר. בוש מופיע בקביעות בפסטיבלים שונים של מוזיקה קאמרית ברחבי ארצות הברית ומנגן בצוותא עם אינסטרומנטליסטים אמריקאיים רבים מן השורה הראשונה. הוא מופיע כשותף בכשלושים הקלטות בחברות שונות, עם קבוצות כמו "אגודת המוזיקה הקאמרית" של לינקולן סנטר.

בתחום המוזיקה המודרנית, בוש מנגן בהרכב של פיליפ גלאס מאז 1987 ועם ההרכב של המלחין סטיב רייך מאז 1986. הוא גם הפסנתרן הרשמי של קבוצת המוזיקה בת זמננו של מילווקי מאז אמצע שנות ה-90. בין שנת 1992 ל-1999 גם היה בקשר עם רביעיית הפסנתר הקלאסית-מעורבת "טייפון", בראשותו של הכנר איוואו פורוסאווה, שהייתה פופולרית מאוד ביפן בשנות ה-90 והוציאה כמה תקליטורים מצליחים. בשנת 2001 הופיע בוש לראשונה כסולן בקונצרט בקרנגי הול, כשהתבקש להחליף בהתראה קצרה את פיטר סרקין החולה בנגינת קונצ'רטי מאת סטרווינסקי ואלכסנדר גהר עם הסינפונייטה של לונדון, וזכה לשבחי הביקורת. מאמציו של בוש לקדם את המוזיקה האמריקאית בת זמננו הקנו לו פרסים ומלגות מקרן אהרן קופלנד ומן הקרן הלאומית למענקי אמנויות.

קישורים חיצוניים
----------------

* פיליפ בוש, באתר ספוטיפיי
* פיליפ בוש, באתר AllMusic (באנגלית)
* פיליפ בוש, באתר MusicBrainz (באנגלית)
* פיליפ בוש, באתר Discogs (באנגלית)
* פיליפ בוש, באתר Songkick (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: acaa6e61-a96d-4353-a4d1-8dcc7eeb6792

 |
**אבנר אברהם כתבן** (ברומנית: **Avner Abraham Cassvan**‏; 1831 – 1898) היה רב ברומניה, ציר בקונגרס פוקשאן מטעם יהודי רמניקו סראט, לוחם נגד שבועת היהודים ברומניה, פובליציסט, חבר בחברה ההיסטורית על-שם ד"ר יוליו באראש ומחברם של ספרים שונים.

ביוגרפיה
--------

נולד בה' בכסלו תקצ"א בסניאטין שבגליציה. היה נכד של הרב **יצחק שור** מגוויזדץ ("גוואזדיץ") ה"כח שור". בתחילת הקריירה שלו היה הרב של העיירה פנצ'ו(אנ') (Panciu) ולאחר מכן כיהן בקראיובה בשנים 1860 עד 1864, בבראילה בשנים 1864 עד 1874 ואחר כך רב ואב בית דין ברמניקו סראט מ-1874 ועד ליום מותו. לפני הזמנתו לבראילה נחצתה הקהילה בעיר זו לשני מחנות - המבקשים להכניס רפורמות ולבנות בית כנסת מודרני, והמתנגדים לכך ובראשם הרב יעקב (ינקל) מרגוליס. בעלי הנטייה הרפורמיסטית נפרדו מהשמרנים, הקימו את בית הכנסת הכוראלי של בראילה והזמינו את הרב כתבן לכהן בו. בכל תקופת כהונתו בבראילה לא היה לו שום קשר עם הרב מרגוליס.

הרב כתבן עזר באיסוף תרומות ("החלוקה") לישוב הישן בארץ ישראל, למשל לכוללים של יוצאי מולדובה וולאכיה בצפת.

במקביל, הרב כתבן היה חבר נכבד בתנועת חיבת ציון ברומניה והשתתף כציר בקונגרס פוקשאן, שם נשא נאום שהרשים מאוד את מאזיניו. הוא פרסם מאמרים ספרותיים והלכתיים בכתבי עת יהודים ברומניה ומחוצה לה - ב"המגיד", ב"השחר", ב"העברי", ב"חבצלת" וב"הלבנון". בכתב העת "האחווה" (Fraternitatea, ברומנית), בשנים 1880–1888, פרסם ביוגרפיות של הרבנים שכיהנו ברומניה. הוא היה חבר ב"חברה ההיסטורית ע"ש ד"ר יוליו באראש" ופרסם מסמכים היסטוריים, בין היתר על השבתאות, וספרי שאלות ותשובות. לאחר מותו של משה מונטפיורי ב-1885, פרסם חוברת המוקדשת לו: "קונטרס אבל משה", שכל ההכנסות ממכירתה הוקדשו לחברה ליישוב ארץ ישראל.

הרב כתבן היה אדם בעל השכלה רחבה, כשבנוסף להשכלתו ההלכתית היה בקיא בספרות היוונית-לטינית, גרמנית וצרפתית ולמד מכתבי לייבניץ, שפינוזה, קאנט ודקארט. כתבן נאבק יחד עם הרב יצחק איזיק טאובס נגד שבועת היהודים ברומניה.

נפטר בי"ד באלול תרנ"ח.

כתבים
-----

* **קונטרס אבל משה** - הספד על משה מונטיפיורי
* ערך את שו"ת של סבו ה"כח שור"
* שו"ת שלו נמצאות בספרים של הרב שלמה קלוגר מברודי, של הרב יוסף שאול נתנזון מלמברג ואחרים

מקורות
------

* Baruch Tercatin şi Lucian-Zeev Herşcovici, „Prezenţe rabinice în perimetrul românesc", Editura HASEFER, Bucureşti, 2008 - ברוך טרקטין ולוסיאן-זאב הרשקוביץ', "נוכחויות רבניות במרחב הרומני", הוצאת HASEFER, בוקרשט, 2008. (ברומנית)
* יעקב גלר - *כולל מולדביה וולכיה וארץ ישראל* ב"קתדרה" לתולדות ארץ ישראל וישובה, מס.59, ניסן תשנ"א, מארס 1991, עמ' 58.
* מאיר וונדר, **אנציקלופדיה לחכמי גליציה**, ח"ו, עמ' 800.

ראו גם
------

* התכתבות בין אשה עגונה ובין הרב כתבן
* תמונה ממצבתו: .

הערות שוליים
------------

1. ↑  יעקב גלר - ב"קתדרה" - 1991

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007523036005171
* VIAF: 308271184
* WorldCat: viaf-308271184

 |